Валаам къулъшырыфым и гупым зыкъегъэлъагъуэ
«Свет Валаама» фIэщыгъэм щIэту макъамэмрэ усыгъэмрэ щызэхэухуэна концерт гъэщIэгъуэн Къэрал музыкэ театрым иджыблагъэ щитащ Валаам къулъшырыфым и хорым.
Хорыр 2005 гъэм и шыщхьэуIу мазэм къызэрагъэпэщащ. А зэманым музыкэ-тхыдэ программэхэр, унэтIыныгъэ хэхахэмкIэ концертхэр ягъэхьэзыркIэрэ ехъулIэныгъэфIхэр зыIэрагъэхьащ. Гупым къалэн нэхъыщхьэу зыхуигъэувыжыр щэнхабзэ, псэкупсэ-хэкупсэ гъэсэныгъэхэм зегъэужьынырщ.
Валаам къуажэр Ладогэ гуэлым и ипщэ лъэныкъуэмкIэ тет хытIыгущ. Абы цIыхухъу, цIыхубз къулъшырыфхэр дэтщ. XI — XII лIэщIыгъуэхэм яухуауэ къалъытэ ахэр. Тхыдэм къащыхъуа Iуэхугъуэхэм я зэран къулъшырыфхэм къащылъэIэс къэхъуами, иджыкIэ абы цIыху мини 100-м нэблагъэ тхьэ щелъэIуну илъэс къэс къыхуоблагъэ, абы и хьэщIэщ Iэхуитлъэхуитхэм цIыху 200-м нэс щахуэгъэхьэщIэнущ.
Къулъшырыфым и хорым едэIуэну МузыкэмкIэ театрым и пэшым цIыхур щIэзу щызэхуэсат. КъБР-м щэнхабзэмкIэ и министр Къумахуэ Мухьэдин концертыр къыщызэIуихым жиIащ, Валаам хорыр Налшык къызэрыкIуар УФ-м и Президент Путин Владимиррэ КъБР-м и Iэтащхьэ КIуэкIуэ Юрийрэ куэдкIэ я фIыщIэу къэплъытэ зэрыхъунур.
ГъащIэм щынэхъапэ лъапIэныгъэхэм, цIыхур зыхущIэкъун хуей псэ къабзагъым, нэгъуэщI куэдми и гугъу щащIащ пшыхьым.
Концертыр иуха иужькIи хорым и мэгъу къарум, абыхэм пэшым щагъэIуа уэрэдхэм ящIэлъ гупсысэм тепсэлъыхьу иджыри куэдрэ зэхэтащ цIыхухэр.
Щомахуэ Залинэ.
